ΓΡΑΠΤΗ ΕΡΩΤΗΣΗ E-3197/98

υποβολή: W.G. van Velzen (PPE) προς την Επιτροπή

(27 Οκτωβρίου 1998)

Θέμα: Η εκπόνηση ενός Ευρωπαïκού Χάρτη για την Ενέργεια

Στο Κυότο, η ΕΕ προέβη στη σύναψη δεσμευτικών συμφωνιών για τη μείωση των εκπομπών CO2 και καθόρισε τους στόχους που θα πρέπει να υλοποιηθούν στον τομέα αυτόν κατά τα επόμενα έτη. Στο πλαίσιο της κοινής εφαρμογής, τα κράτη μέλη οφείλουν να εκπονήσουν σχέδια με στόχο τη μείωση των εκπομπών CO2. Κατόπιν τούτου, καθίσταται σαφής ο ουσιαστικός ρόλος της ενεργειακής πολιτικής.

1. Ποιός είναι ο ρόλος της Επιτροπής, και ειδικότερα της ΓΔ XVII, κατά την εκπόνηση των σχεδίων εκ μέρους των κρατών μελών, έχοντας υπόψη τον απαιτούμενο συντονισμό εκ μέρους της Επιτροπής σε επίπεδο ΕΕ;

2. Ποιές δραστηριότητες και αποτελέσματα μπορεί να επικαλεσθεί η Επιτροπή όσον αφορά την ανάπτυξη και την εκτέλεση σχεδίων σχετικά με διαπραγματεύσιμα δικαιώματα εκπομπών στον ενεργειακό τομέα, με χώρες της Κεντρικής και Ανατολικής Ευρώπης;

3. Είναι ήδη σε θέση η Επιτροπή να αξιολογήσει το ρόλο που διαδραματίζει η ενέργεια στα σχέδια των κρατών μελών και τι είδους δράσεις αναλαμβάνουν τα κράτη μέλη;

4. Μπορεί να αναφέρει συνοπτικά η Επιτροή ποιά κράτη μέλη έχουν το προβάδισμα όσον αφορά την εκπόνηση των σχεδίων που απορρέουν από τη συμφωνία του Κυότο και ποιά υστερούν;

5. Ποιός είναι ο ρόλος της ΕΤΕ κατά την εφαρμογή των σχεδίων για την ευλοποίηση των στόχων του Κυότο; Στο πλαίσιο αυτό, διαδραματίζει η Επιτροπή κάποιο πολιτικό ρόλο έναντι της ΕΤΕ;

Απάντηση της κας Bjerregaard εξ ονόματος της Επιτροπής

(18 Δεκεμβρίου 1998)

1. Για να επιτύχουν τους στόχους μείωσης των εκπομπών που προβλέπονται στο Πρωτόκολλο του Κιότο, τόσο τα κράτη μέλη όσο και η Κοινότητα πρέπει να αναλάβουν σημαντικούς ρόλους. Πάντως, σύμφωνα με την αρχή της επικουρικότητας, τα κράτη μέλη φέρουν την μεγαλύτερη ευθύνη για την επίτευξη των στόχων του Κιότο. Η Κοινότητα, ως υπογράφον και μελλοντικά συμβαλλόμενο μέρος στο Πρωτόκολλο, φέρει την ευθύνη να εξασφαλίσει ότι οι δράσεις των κρατών μελών εγγράφονται στο πλαίσιο της Συνθήκης ΕΚ και ότι οι υποχρεώσεις τους, που απορρέουν από το Πρωτόκολλο, εκπληρώνονται. Επίσης, διαδραματίζει ένα σημαντικό ρόλο συμπληρώνοντας, ενισχύοντας και στηρίζοντας δράσεις των κρατών μελών με τη βοήθεια κοινών και συντονισμένων πολιτικών και μέτρων. Δεδομένου ότι οι εκπομπές CO2 από χρήση και παραγωγή ενέργειας είναι η σημαντικότερη πηγή αερίου φαινομένου θερμοκηπίου, είναι σαφές ότι ο τομέας της ενέργειας διαδραματίζει σημαντικό ρόλο στην ανάπτυξη και εκπόνηση των προτάσεων της Επιτροπής που αφορούν την αλλαγή του κλίματος.

2. Το άρθρο 17 του Πρωτοκόλλου του Κιότο προβλέπει συναλλαγές εκπομπών. Πρέπει, όμως, ακόμη να καθοριστούν οι λεπτομερείς κανόνες. Η Επιτροπή πιστεύει ότι οι διεθνείς συναλλαγές εκπομπών μπορεί να αποτελέσουν ένα χρήσιμο μηχανισμό για τη μείωση του κόστους για την ελάττωση, υπό τον όρο ότι πληρούνται ορισμένες προϋποθέσεις. Σ' αυτές περιλαμβάνεται ο όρος ότι η χρήση αυτού του μηχανισμού υπόκειται σε αυστηρούς κανόνες παρακολούθησης, σύνταξης εκθέσεων, ανάληψης ευθυνών και συμμόρφωσης. Η Κοινότητα εξακολουθεί να επιμένει στην αποτελεσματικότητα και διαφάνεια, από περιβαλλοντικής άποψης, των συναλλαγών εκπομπών.

3. Οι εκπομπές του αερίου φαινομένου θερμοκηπίου, που σχετίζονται με την ενέργεια, αντιπροσωπεύουν πάνω από δύο τρίτα του συνόλου των εκπομπών στην Κοινότητα, με αποτέλεσμα αυτός καθαυτός ο τομέας της ενέργειας και οι τομείς που χρησιμοποιούν ενέργεια, όπως οι μεταφορές και η βιομηχανία, να καλούνται να διαδραματίσουν σημαντικό ρόλο για την επίτευξη των στόχων του Κιότο. Η Επιτροπή εξέδωσε πρόσφατα ανακοίνωση με τίτλο "Για την ενίσχυση της περιβαλλοντικής ολοκλήρωσης στο πλαίσιο της κοινοτικής πολιτικής ενέργειας"(1), η οποία αναπτύσσει τα πρώτα στοιχεία μιας ενεργειακής στρατηγικής, σε κοινοτικό επίπεδο, για την ικανοποίηση των δεσμεύσεων που ανελήφθησαν στο Κιότο.

Η Επιτροπή ζήτησε από τα κράτη μέλη να υποβάλουν λεπτομερείς πληροφορίες για τις στρατηγικές τους, σε εθνικό επίπεδο, όσον αφορά την αλλαγή του κλίματος, ώστε να μπορέσει να αναπτύξει μια συνολικά αποδοτική οικονομικώς και ασφαλή περιβαλλοντικώς κοινοτική στρατηγική για την αλλαγή του κλίματος. Σκοπεύει να προβεί σε νέα ανακοίνωση επ' αυτού του θέματος, μέχρι τον Ιούνιο του 1999.

4. Η Επιτροπή δεν διαθέτει, σ' αυτό το στάδιο, τα στοιχεία που της επιτρέπουν να δώσει μια διαφωτιστική απάντηση στην ερώτηση αυτή.

5. Η Ευρωπαϊκή Τράπεζα Επενδύσεων (ΕΤΕ), ως ένας σημαντικός προμηθευτής κεφαλαίων για την ανάπτυξη της κοινοτικής οικονομίας, λαμβάνει ήδη υπόψη τους περιβαλλοντικούς στόχους της Κοινότητας, όταν προβαίνει σε δανειοδοτήσεις. Η Επιτροπή θα φροντίσει να εξασφαλίσει ότι η ΕΤΕ κατά τις δανειοδοτήσεις της, λαμβάνει δεόντως υπόψη τη συνιστώσα της επίτευξης, εκ μέρους της Κοινότητας, των στόχων του Κιότο.

(1) COM(98)571 τελικό.